Zápisnica  zo zasadnutia Obecného zastupiteľstva obce
Zemianske Kostoľany dňa 28. 10. 2015

Prítomní: poslanci OZ a hostia podľa prezenčnej listiny
Neprítomný: Ing.M.Rolinec, B.Semaník
Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Nenávratný finančný príspevok na rekonštrukciu verejného osvetlenia..
5.	Informácie k možnostiam obstarania hasičského vozidla.
6.	Diskusia.
7.	Návrh na uznesenie.
8.	Záver.

K bodu č1 -  Otvorenie.
Ing.J.Školíková – privítala všetkých poslancov OZ,  hlavného kontrolóra obce a všetkých prítomných občanov obce. Prečítala program rokovania a dala ho na schválenie poslancom OZ.
OZ schvaľuje program rokovania podľa predloženého návrhu.

K bodu č.2 - Určenie zapisovateľa a overovateľov zápisnice.
Ing.J.Školíková – za zapisovateľku určila Vieru Hulínyiovú, za overovateľov zápisnice Vladimíra Matejova a Bc.Petra Hurtiša.

K bodu č.3 - Voľba návrhovej komisie.
Ing.J.Školíková – do návrhovej komisie navrhla za predsedu Mgr.Ivetu Meliškovú, za členov PaedDr.Ivanu Plachú a Petra Rybára.
Oz schvaľuje návrhovú komisiu podľa predloženého návrhu.

K bodu č.4 - Nenávratný finančný príspevok na rekonštrukciu verejného osvetlenia.
Ing.J.Školíková – obec podala v auguste žiadosť o poskytnutie dotácie na rekonštrukciu verejného osvetlenia, na ktorú nám bolo odpovedané kladne a obec získala v krátkom čase už druhú vysokú finančnú dotáciu z fondov EÚ. Preto sa dnes tu aj zišli, aby prerokovali túto problematiku a prijali k nej patričné uznesenia, k možnosti využitia a prijatia tejto dotácie.
V zmysle metodiky je možné si vybrať z niekoľkých možností financovania. Jednou z nich je predfinancovanie. Pri tomto postupe ide o to, že dodávateľ prác zrealizuje práce, ktoré vyfakturuje, obec vyhotoví žiadosť o platbu, zašle ju na príslušné ministerstvo a na základe týchto faktúr ministerstvo zašle obci dotačné prostriedky, z ktorých obec faktúry uhradí. Tento postup ale je možné využiť len do 30. 10., pretože toto je hraničný termín na podanie žiadosti o platbu z dôvodu, že ministerstvo potrebuje dokumentáciu vyhodnotiť, spracovať, odsúhlasiť a v decembri sa už zatvára štátna pokladnica. Vzhľadom k termínu schválenia žiadosti a možnosti fyzického začatia realizácie a ukončenia prác je tento spôsob financovania, ktorý by najmenej ovplyvnil obecný rozpočet, pre našu obec nemožný.
Druhá možnosť je refundácia prostriedkov, to znamená, že obec uskutoční rekonštrukciu z vlastných prostriedkov do 31.12.2015 a do 31.1.2016 podá žiadosť o refundáciu finančných prostriedkov – je to momentálne jediná možnosť ako dotáciu čerpať. 
Starostka sa zúčastnila na stretnutí žiadateľov v Piešťanoch, ktorým bola schválená dotácia a ktorú poriadal schvaľujúci orgán Ministerstvo hospodárstva SR, kde im bolo všetko vysvetlené a ponúknuté možnosti.
Predložila návrh na riešenie financovania nasledovne: 
vlastné zdroje z mimorozpočtového účtu                 90 000,- € pokryté dotáciou 
vlastné zdroje z rezervného fondu                            65 000,- € pokryté dotáciou 
                                                                               + 28 167,25 € vlastné zdroje 5% 
                                                                                 a neoprávnené výdavky nepokryté dotáciou
úver                                                                        150 000,00 € na určitú dobu, pokiaľ nepríde dotácia z MH SR na dotačný účet. Z dotačných prostriedkov obec uhradí jednorazovo úver a zvyšné prostriedky vráti na rezervný fond a mimorozpočtový účet. Poslancom boli predložené dve ponuky bankových subjektov na poskytnutie prekleňovacieho úveru – Slovenská záručná a rozvojová banka (odporučená ministerstvom) a Prima banka Slovenko, kde má obec postavenie VIP klienta. Práve banka uvedená ako druhá predložila výhodnejšiu ponuku.
Ing.J.Krett – hl..kontrolór – k tejto transakcii a prijatiu úveru z banky sa musí vyjadriť a poslať zápis aj hl. kontrolór obce, je tam klauzula, že obec by sa už po mesiaci august nemala zadlžovať, ale vo výnimočných prípadoch sa to dá, a to je aj tento prípad, ako je prefinancovanie dotáciaez EÚ, havarijné stavy a pod. V písomnom vyjadrení pre banku dá súhlas s prijatím úveru na rekonštrukciu verejného osvetlenia.
Ing.J.Školíková – podľa údajov v Záverečnom účte za rok 2014 by obec ani nemusela tento úver vziať, pretože by sa financie našli, ale to už by obec ostala bez akejkoľvek rezervy finančných prostriedkov a to by bolo riziko. Neodporúča navodiť takýto finančný stav v obci.
Toto je posledná možnosť takto získať dotačné financie na tento účel. Na ministerstvo bolo prijatých približne 530 žiadostí od obcí, približne 230 žiadostí bolo schválených, 10 neschválených. Na tento účel  bolo z EÚ vyčlenených 50 mil. €, z toho je 44 mil. € je už prerozdelených na schválené projekty, zostalo ešte 6 mil. € na približne 300 žiadostí.
Je teraz na poslancoch OZ, aby sa vyjadrili k tomuto návrhu a zaujali stanovisko na spôsob financovania.
Bc.P.Hurtiš – je určite za to, aby sa táto možnosť využila, budú tam namontované najnovšie svietidlá, zvýši sa viditeľnosť, zníži svetelný smog, za 30 000,-€ pre obec je to bagateľ, za 2 roky úsporou energie a údržbou sa financie vrátia späť.
PaedDr.I.Plachá – súhlasí s akciou aj s výberom banky na úver.
Ing.B.Bajgar – taktiež súhlasí s touto akciou, pretože návratnosť financií bude rýchla, úroky na úver nebudú až také veľké 1,2%, 0,6 % max. do pol roka.

K bodu č.5 - Informácie k možnostiam obstarania hasičského vozidla.
Ing.J.Školíková – zamestnanci obce boli na obhliadke hasičského vozidla v Krupine, išlo len o torzo vozidla, nevhodné ani na repas, ale vykonali miestnu obhliadku hasičského vozidla v Púchove v závode Makyta, kde nebolo skoro vôbec používané a hasičský zbor ho ponúka na predaj. Je použiteľné hneď na akciu, v dobrom stave.
Na OZ bolo na kúpu vozidla schválených 8 000,-€, ale toto konkrétne vozidlo predávajú za 12 000,-€. Je momentálne na poslancoch OZ, ako sa rozhodnú, či ešte nájdeme v rozpočte zvyšných 4 000,-€ na kúpu tohto vozidla a navýšia položku v rozpočte, alebo do toho obec nepôjde. Ak budú súhlasiť, dá ho zarezervovať a do konca roka pôjde na repas.
Ďalšia informácia pre poslancov a občanov je taká, že zajtra bude minister vnútra odovzdávať v Prievidzi povodňové vozíky pre obce a jednou z obcí, ktorá tento vozík dostane sú aj Zemianske Kostoľany. Zajtra ho pôjde prevziať.
Ďalšia informácia ohľadom hasičskej techniky je tá, že sa našiel záujemca, ktorý by odkúpil staré hasičské vozidlo vo vlastníctve obce a je tu možnosť odpredať ho. Tiež je na poslancoch či s touto možnosťou súhlasia a navrhnú sumu na odpredaj vozidla. Možno by sa týmto aj získala časť financií na kúpu nového vozidla z Púchova.
Ing.J.Krett – hl.kontrolór – spýtal sa, či sa zmestí to nové vozidlo po repase do garáže.
Bc.P.Hurtiš – má novú polievaciu lištu, má najazdených 20 000,- km, je ako nové, bude tam nové čerpadlo, modernejšie, keď ho kúpime, môžeme ho hneď používať, je plne funkčné.
Ing.B.Bajgar – plne súhlasí s týmto návrhom, s kúpou vozidla aj za túto cenu, zapracujeme túto zmenu v rozpočte v opatreniach a nech už majú hasiči to po čom túžia a budú plne funkční. Staré auto treba predať pokiaľ je záujem, nemusí sa tým pádom stavať nová garáž a aj tam sa ušetria financie. Čo sa týka ceny za predaj navrhuje tých 4 000,-€, ktoré nám chýbajú na kúpu nového auta, minimálna cena šrotu.
Ing.J.Školíková – takže prosí finančnú komisiu zakomponovať 4 000,-€ do rozpočtových opatrení, poslanci prijať uznesenie o kúpe vozidla za cenu 12 000,-€, aby ho mohla zarezervovať a vozidlo sa kúpi po zmene rozpočtu, alebo vyplatí zálohu 8 000,-€ a 4 000,-€ doplatia po zmene rozpočtu. Inak by podpísala zmluvu v rozpore z rozpočtom.
Ing.J.Krett – hl.kontrolór – prosí finančnú komisiu, aby pripravila zmenu rozpočtu čo najskôr.

K bodu č.6 - Diskusia.
Poslanci – nemali diskusné príspevky.
Občania – T.Školna – bol v Zdravotnom stredisku a dopočul sa tam, že nový lekár chce odísť, lebo sa nenaplnili jeho očakávania, má málo pacientov. Prosí, keby sa to ešte vyhlásilo, aby tí občania, čo majú ešte karty doma, aby sa tam išli prihlásiť, čo budú zasa robiť tí občania, čo sú tam, kam pôjdu k lekárovi?
Ing.J.Školíková – lekár platí nájom 1,-€, tam sa už nič znížiť nedá, platí už len energie čo spotrebuje, nič viac. Zatiaľ nemá informáciu, že by chcel odísť, počuje to prvýkrát, ale zistí si to.
Ing.Š.Karak – spýtal sa, či už prebehlo verejné obstarávanie na firmu, ktorá bude robiť rekonštrukciu verejného osvetlenia, lebo už je najvyšší čas, do konca roka je už málo času.
Ing.J.Školíková – dnes bol výberové konanie, prihlásili sa dve firmy, teoreticky máme už víťaza, už len firma musí doložiť príslušné dokumenty, ktoré boli nahradené čestnými vyhlásenia, musia to do konca roka urobiť, termín realizácie bude upravený v zmluve. 
PaedDr.I.Plachá – čo vlastne táto rekonštrukcia obnáša?
Ing.J.Školíková – na rekonštrukciu sú cca 2 mesiace, zahŕňa montáž a demontáž svietidiel, kabeláž, výmena svietidiel + 103 nových svietidiel na zahustenie, výmena rozvodných skríň.  Bola požiadavka aj na zahustenie stĺpov smerom na ulicu Pod horou, sú tam tmavé miesta, ale na nové stĺpy nebolo možné žiadať financie, tie sa budú môcť dopĺňať mimo tejto akcie  z vlastných zdrojov počas roka, za ušetrené financie z nákladov na energie.
Bc.P.Hurtiš – po ušetrení financií sa bude dať z úspor energií a financií už po 2 rokoch stĺpy dobudovať.
V.Matejov – je tam naozaj tma, bude treba do budúcna túto časť riešiť.

K bodu č.7 - Návrh na uznesenie.
100/15 Obecné zastupiteľstvo schvaľuje – program rokovania podľa predneseného návrhu
101/15 Obecné zastupiteľstvo schvaľuje – návrhovú komisiu v zložení: Mgr. Iveta Melišková, členovia: PaedDr. Ivana Plachá, Peter Rybár
102/15 Obecné zastupiteľstvo schvaľuje - podľa príslušných ustanovení zákona č. 369/1990 Zb. o obecnom zriadení v platnom znení 
a)	prijatie úveru vo výške 150 000,00 EUR poskytnutého zo strany Prima banky Slovensko a.s., so sídlom: Hodžova 11, 010 11 Žilina, Slovenská republika, IČO: 31 575 951, IČO DPH: SK2020372541, zapísanej v Obchodnom registri Okresného súdu v Žiline, Oddiel: Sa, Vložka číslo: 148/L (ďalej len „banka“) za podmienok dojednaných v príslušnej úverovej zmluve,  s možnosťou opakovanej prolongácie zmluvy, na účely zabezpečenia financovania investičného projektu Rekonštrukcia verejného osvetlenia v obci Zemianske Kostoľany s podporou projektu v zmysle príslušných predpisov o pomoci a podpore poskytovanej z fondov Európskeho spoločenstva formou Operačného programu KaHR-22VS-1501 Opatrenie 2.2 Budovanie a modernizácia verejného osvetlenia pre mestá a obce a poskytovanie poradenstva v oblasti energetiky  
b)	vystavenie vlastnej vista blankozmenky na rad banky za účelom zabezpečenia pohľadávky banky z prijatého úveru,  vrátane možnosti vystavenia vlastnej vista blankozmenky na rad banky za účelom nahradenia poskytnutého zabezpečenia pohľadávky banky z prijatého úveru pre prípad prolongácie prijatého úveru alebo zmeny úveru na dlhodobý termínovaný úver.

103/15 Obecné zastupiteľstvo schvaľuje – použitie prostriedkov mimorozpočtového účtu na kapitálové výdavky vo výške 90 000,00 € na účely zabezpečenia financovania investičného projektu Rekonštrukcia verejného osvetlenia v obci Zemianske Kostoľany s podporou projektu v zmysle príslušných predpisov o pomoci a podpore poskytovanej z fondov Európskeho spoločenstva formou Operačného programu KaHR-22VS-1501 Opatrenie 2.2 Budovanie a modernizácia verejného osvetlenia pre mestá a obce a poskytovanie poradenstva v oblasti energetiky  
104/15 Obecné zastupiteľstvo schvaľuje – použitie prostriedkov  rezervného fondu na kapitálové výdavky vo výške 93 170,00 € na účely zabezpečenia financovania investičného projektu Rekonštrukcia verejného osvetlenia v obci Zemianske Kostoľany s podporou projektu v zmysle príslušných predpisov o pomoci a podpore poskytovanej z fondov Európskeho spoločenstva formou Operačného programu KaHR-22VS-1501 Opatrenie 2.2 Budovanie a modernizácia verejného osvetlenia pre mestá a obce a poskytovanie poradenstva v oblasti energetiky  v zmysle ustanovenia § 10 odsek 8 zákona č. 583/2004 Z.z.
105/15 Obecné zastupiteľstvo schvaľuje – odpredaj hasičského vozidla vo vlastníctve obce Škoda 706 CAS 25 za kúpnu cenu 4 000,00 €.
106/15 Obecné zastupiteľstvo schvaľuje – zakúpenie hasičského vozidla TATRA 148 CAS 32 od f. Makyta, a.s. Púchov za cenu 12 000,00 EUR. Súčasne poverujeme finančnú komisiu OZ o úpravu rozpočtu v položke „Obstaranie hasičského vozidla“ na 12 000,00 EUR. 

K bodu č.8 – Záver 
Ing.J.Školíková – po vyčerpaní bodov zasadnutia OZ poďakovala všetkým prítomným za účasť, za podporu pri riešení závažnej problematiky a za diskusné príspevky.
Zaželala ešte príjemný večer a ukončila zasadnutie.

Overovatelia zápisnice: 
Vladimír Matejov                   ........................................

Bc.Peter Hurtiš                        ........................................

Zapísala:  Viera Hulínyiová               ........................................

V Zem.Kostoľanoch
Dňa: 2. 11. 2015
                                                                                                      Ing.Jana Školíková
                                                                                                           starostka obce